CELEX: 52021DP0364
Language: el
Date: 2021-09-14 00:00:00
Title: Απόφαση του Ευρωπαϊκού Κοινοβουλίου της 14ης Σεπτεμβρίου 2021 σχετικά με την αίτηση για την υπεράσπιση των προνομίων και ασυλιών του Guy Verhofstadt (2021/2030(IMM))

11.3.2022   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 117/188
            
         
      P9_TA(2021)0364
      Αίτηση για την υπεράσπιση των προνομίων και ασυλιών του Guy Verhofstadt
      Απόφαση του Ευρωπαϊκού Κοινοβουλίου της 14ης Σεπτεμβρίου 2021 σχετικά με την αίτηση για την υπεράσπιση των προνομίων και ασυλιών του Guy Verhofstadt (2021/2030(IMM))
      (2022/C 117/19)
      
         Το Ευρωπαϊκό Κοινοβούλιο,
      
                  —
               
               
                  έχοντας υπόψη την αίτηση του Guy Verhofstadt της 12ης Μαρτίου 2021, και η οποία ανακοινώθηκε στην ολομέλεια στις 24 Μαρτίου 2021, σχετικά με την υπεράσπιση των προνομίων και ασυλιών του Guy Verhofstadt σε συνάρτηση με έναρξη ποινικής διαδικασίας ενώπιον της Εισαγγελίας Πρωτοδικών του Τρέντο (Procura Distrettuale della Repubblica presso il Tribunale di Trento) (Ιταλία),
               
            
                  —
               
               
                  έχοντας ακούσει τον Guy Verhofstadt σύμφωνα με το άρθρο 9 παράγραφος 6 του Κανονισμού του,
               
            
                  —
               
               
                  έχοντας υπόψη τα άρθρα 8 και 9 του Πρωτοκόλλου αριθ. 7 περί των προνομίων και ασυλιών της Ευρωπαϊκής Ένωσης, καθώς και το άρθρο 6 παράγραφος 2 της πράξης της 20ής Σεπτεμβρίου 1976 σχετικά με την εκλογή των μελών του Ευρωπαϊκού Κοινοβουλίου με άμεση και καθολική ψηφοφορία,
               
            
                  —
               
               
                  έχοντας υπόψη τις αποφάσεις που εξέδωσε το Δικαστήριο της Ευρωπαϊκής Ένωσης στις 21 Οκτωβρίου 2008, 19 Μαρτίου 2010, 6 Σεπτεμβρίου 2011, 17 Ιανουαρίου 2013 και 19 Δεκεμβρίου 2019 (1),
               
            
                  —
               
               
                  έχοντας υπόψη το άρθρο 5 παράγραφος 2 και τα άρθρα 7 και 9 του Κανονισμού του,
               
            
                  —
               
               
                  έχοντας υπόψη την έκθεση της Επιτροπής Νομικών Θεμάτων (A9-0238/2021),
               
            
                  Α.
               
               
                  λαμβάνοντας υπόψη ότι ο Guy Verhofstadt, βουλευτής του Ευρωπαϊκού Κοινοβουλίου, έχει υποβάλει αίτηση για την υπεράσπιση της ασυλίας του σε συνάρτηση με επικείμενη έναρξη ενώπιον της Εισαγγελίας Πρωτοδικών του Τρέντο (Procura Distrettuale della Repubblica presso il Tribunale di Trento) (Ιταλία) ποινικής διαδικασίας εις βάρος του για εικαζόμενη συκοφαντική δυσφήμηση μέσω κοινωνικών δικτύων· λαμβάνοντας υπόψη ότι η Εισαγγελία Πρωτοδικών του Τρέντο ολοκλήρωσε την προκαταρκτική της εξέταση στην υπόθεση αυτή στις 22 Δεκεμβρίου 2020·
               
            
                  Β.
               
               
                  λαμβάνοντας υπόψη ότι στις 13 Φεβρουαρίου 2020, ο Guy Verhofstadt ανήρτησε στον προσωπικό του λογαριασμό στο Twitter το ακόλουθο tweet: «Ο Matteo Salvini αντιμετωπίζει κατηγορίες επειδή εμπόδισε παρανόμως μετανάστες να αποβιβαστούν από το Gregoretti μετά την διάσωσή τους στη θάλασσα. Μπράβο Ιταλία! Πρέπει να αποδίδεται δικαιοσύνη. Ας ελπίσουμε ότι το ίδιο θα συμβεί και για τα εκτεταμένα περιστατικά διαφθοράς στα οποία εμπλέκεται, παίρνοντας μίζες από ρωσικά πετρελαϊκά συμφέροντα!»·
               
            
                  Γ.
               
               
                  λαμβάνοντας υπόψη ότι, με τους ισχυρισμούς του αυτούς, ο Guy Verhofstadt φέρεται ότι διέπραξε κατά του μέλους του ιταλικού κοινοβουλίου το αδίκημα της συκοφαντικής δυσφήμησης, κατά τα οριζόμενα στο άρθρο 595 παράγραφος 1 και 3 του ιταλικού ποινικού κώδικα·
               
            
                  Δ.
               
               
                  λαμβάνοντας υπόψη ότι, σύμφωνα με το άρθρο 8 του Πρωτοκόλλου αριθ. 7 περί των προνομίων και ασυλιών της Ευρωπαϊκής Ένωσης, τα μέλη του Ευρωπαϊκού Κοινοβουλίου δεν υπόκεινται σε έρευνα, κράτηση ή δίωξη για γνώμη ή ψήφο δοθείσα κατά την άσκηση των καθηκόντων τους·
               
            
                  Ε.
               
               
                  λαμβάνοντας υπόψη ότι το Κοινοβούλιο διαθέτει ευρεία εξουσία εκτιμήσεως ως προς τον προσανατολισμό που δύναται να δώσει σε απόφαση επί αιτήσεως μέλους του για την υπεράσπιση της ασυλίας (2)·
               
            
                  ΣΤ.
               
               
                  λαμβάνοντας υπόψη ότι, σύμφωνα με το άρθρο 5 του Κανονισμού του, το Κοινοβούλιο, κατά την άσκηση των εξουσιών του σχετικά με τα προνόμια και τις ασυλίες, ενεργεί με σκοπό τη διατήρηση της ακεραιότητάς του ως δημοκρατικής νομοθετικής συνέλευσης και τη διασφάλιση της ανεξαρτησίας των βουλευτών του κατά την άσκηση των καθηκόντων τους·
               
            
                  Ζ.
               
               
                  λαμβάνοντας υπόψη ότι δήλωση βουλευτή εκτός Ευρωπαϊκού Κοινοβουλίου δύναται να συνιστά γνώμη εκφρασθείσα κατά την άσκηση των καθηκόντων του, κατά την έννοια του άρθρου 8 του Πρωτοκόλλου αριθ. 7 περί των προνομίων και ασυλιών της Ευρωπαϊκής Ένωσης, όταν εμπεριέχει υποκειμενική αξιολόγηση η οποία τελεί σε άμεση και προφανή σχέση με την άσκηση των καθηκόντων του ως μέλος του Ευρωπαϊκού Κοινοβουλίου· το κατά πόσο αυτό συμβαίνει πρέπει συνεπώς να εξαρτάται από τη φύση και το περιεχόμενο της δήλωσης και όχι από τον τόπο στον οποίο πραγματοποιήθηκε·
               
            
                  Η.
               
               
                  λαμβάνοντας υπόψη ότι η ιδιαιτερότητα αλλά και το περιεχόμενο της δήλωσης θα πρέπει να αξιολογούνται με βάση το γενικότερο πλαίσιο της δήλωσης και τον εκάστοτε ρόλο και τα καθήκοντα του βουλευτή που προβαίνει σε αυτή·
               
            
                  Θ.
               
               
                  λαμβάνοντας υπόψη ότι οι δηλώσεις του Guy Verhofstadt στην ανάρτησή του σαφώς πραγματοποιήθηκαν υπό την ιδιότητα του βουλευτή του Ευρωπαϊκού Κοινοβουλίου στον προσωπικό του λογαριασμό στο Twitter, ο οποίος κατά τον κ. Verhofstadt προορίζεται αποκλειστικά για την πολιτική του επικοινωνία στο πλαίσιο άσκησης των καθηκόντων του ως βουλευτής του Ευρωπαϊκού Κοινοβουλίου·
               
            
                  Ι.
               
               
                  λαμβάνοντας υπόψη ότι ο πολιτικός διάλογος, στον οποίο συμμετέχουν οι βουλευτές του Ευρωπαϊκού Κοινοβουλίου κατά την άσκηση της εντολής τους, διεξάγεται σήμερα σε ολοένα μεγαλύτερο βαθμό και εκτός χώρων του Κοινοβουλίου, μεταξύ άλλων στο διαδίκτυο ή στα μέσα κοινωνικής δικτύωσης όπως το Twitter·
               
            
                  ΙΑ.
               
               
                  λαμβάνοντας υπόψη ότι η συγκεκριμένη δήλωση πραγματοποιήθηκε σε ευρύτερο πλαίσιο πολιτικής αντιπαράθεσης, το θέμα της οποίας αποτελεί συχνά αντικείμενο συζήτησης στην ολομέλεια του Ευρωπαϊκού Κοινοβουλίου καθώς και σε πολλά μέσα ενημέρωσης·
               
            
                  ΙΒ.
               
               
                  λαμβάνοντας υπόψη ότι ο Guy Verhofstadt έχει εκφράσει συναφώς, τόσο πριν όσο και μετά την επίμαχη δήλωση, παρόμοιες απόψεις στο διαδίκτυο, όπως για παράδειγμα τον Ιανουάριο του 2019 στο Facebook, δηλαδή ένα έτος και πλέον πριν από τη δήλωση στο Twitter, αναφορικά με εικαζόμενες διασυνδέσεις του κ. Salvini με τη Ρωσία (3) ή όταν ο κ. Verhofstadt πραγματοποίησε δηλώσεις σε παρόμοιο πολιτικό πλαίσιο αρκετούς μήνες αργότερα κατά τη διάρκεια της συζήτησης που διεξήχθη στις 16 Σεπτεμβρίου 2020 στην ολομέλεια σχετικά με την κατάσταση της Ένωσης·
               
            
                  ΙΓ.
               
               
                  λαμβάνοντας υπόψη ότι, υπό τις συνθήκες αυτές, μπορεί να θεωρηθεί ότι υφίσταται άμεση και προφανής σχέση ανάμεσα στην επίμαχη δήλωση και την κοινοβουλευτική εντολή του Guy Verhofstadt ως μέλος του Ευρωπαϊκού Κοινοβουλίου·
               
            
               
                  1.
               
               
                  αποφασίζει να υπερασπισθεί τα προνόμια και τις ασυλίες του Guy Verhofstadt·
               
            
               
                  2.
               
               
                  αναθέτει στον Πρόεδρό του να διαβιβάσει αμελλητί την παρούσα απόφαση και την έκθεση της αρμόδιας επιτροπής του στις αρμόδιες ιταλικές αρχές και στον Guy Verhofstadt.
               
            
         (1)  Απόφαση του Δικαστηρίου, της 21ης Οκτωβρίου 2008, στις συνεκδικασθείσες υποθέσεις C-200/07 και C-201/07, Marra κατά De Gregorio και Clemente, ECLI:EU:C:2008:579· απόφαση του Γενικού Δικαστηρίου, της 19ης Μαρτίου 2010, στην υπόθεση T-42/06, Gollnisch κατά Κοινοβουλίου, ECLI:EU:T:2010:102· απόφαση του Δικαστηρίου, της 6ης Σεπτεμβρίου 2011, στην υπόθεση C-163/163, Patriciello, ECLI: EU:C:2011:543· απόφαση του Γενικού Δικαστηρίου, της 17ης Ιανουαρίου 2013, στις συνεκδικασθείσες υποθέσεις T-346/11 και T-347/11, Gollnisch κατά Κοινοβουλίου, ECLI:EU:T:2013:23· απόφαση του Δικαστηρίου, της 19ης Δεκεμβρίου 2019, στην υπόθεση C-502/19, Junqueras Vies, ECLI:EU:C:2019:1115.
      
         (2)  Υπόθεση T-42/06, Gollnisch κατά Κοινοβουλίου, παρατιθέμενη ανωτέρω, σκέψη 101.
      
         (3)  Ανάρτηση στο Facebook στις 9 Ιανουαρίου 2019: «Χωρίς μπλουζάκι με τον Πούτιν σήμερα ο κ. Salvini! Αντίθετα, με στολή αστυνομικού. Όμως ο κ. Salvini έχει έρθει σε συμφωνία με το κόμμα του Πούτιν “Ενωμένη Ρωσία” και ο πολωνικός λαός δεν μπορεί να τον εμπιστευτεί».